Die Lagune-newel (ook bekend as Messier 8 of M8) is ’n groot newel of interstellêre wolk in die sterrebeeld Boogskutter. Dit is in 1747 deur Guillaume le Gentil ontdek en is een van min stervormende newels wat met die blote oog sigbaar is. Die newel se afstand van die Aarde af word geraam op sowat 4 000 – 6 000 ligjare en dit is sowat 110 x 50 ligjare groot. Soos baie newels lyk dit pienk op foto's met ’n lang beligting, terwyl dit grys lyk as deur ’n teleskoop daarna gekyk word. Dit bevat ’n paar donker, instortende wolke of protostellêre materiaal, waarvan die prominentstes deur Edward Emerson Barnard as B88, B89 en B296 geïdentifiseer is. Dit bevat ook ’n tregtervormige of tornadoagtige struktuur wat veroorsaak word deur ’n warm O-tipe ster wat ultravioletlig uitstraal en gasse op die oppervlak van die newel verhit en ioniseer. In die middel van die newel is ’n tweede een, die Uurglas-newel, wat deur John Herschel so genoem is en nie verwar moet word met die bekender Uurglas-newel in die sterrebeeld Vlieg nie.